প্রতিমা বিসর্জনের শোভাযাত্রার ভিড় এবং পুলিশি খবরদারির জেরে যথাসময়ে হাসপাতালে পৌঁছনো হল না ডেঙ্গিতে গুরুতর অসুস্থ সঞ্জিত পালের।
মঙ্গলবার বিজয়া দশমীর সন্ধ্যায় বারুইপুরের কাছে পথেই মৃত্যু হল দক্ষিণ বারাসতের ওই কিশোরের। সঞ্জিতকে হাসপাতালে নিয়ে যাওয়ার জন্য প্রথমে অ্যাম্বুল্যান্স মেলেনি। ওইদিন সন্ধ্যায় তাকে অটোয় চাপিয়ে হাসপাতালের পথে রওনা দেন বাড়ির লোকজন ও প্রতিবেশীরা। দক্ষিণ কালিকাপুরের কাছে দুর্গাপ্রতিমার ভাসানের শোভাযাত্রার জন্য তাঁদের আটকায় যান-নিয়ন্ত্রণের দায়িত্বে থাকা ভিলেজ পুলিশ। অনেক আবেদন-নিবেদন করেও ফল মেলেনি। উল্টে ভিলেজ পুলিশের লাঠির ঘা পড়ে অটোর গায়ে। 
এদিকে, সঞ্জিতের অবস্থা ক্রমশ খারাপ হতে থাকে। অটো ছেড়ে একটি অ্যাম্বুল্যান্স জোগাড় করেন তার পরিজনেরা। এরপর বারুইপুর মহকুমা হাসপাতালে নিয়ে যাওয়া হলে চিকিৎসকেরা তাকে মৃত ঘোষণা করেন।
মৃতের প্রতিবেশী সমীর নস্কর বলেন, “রাস্তায় আটকে পড়ায় ঠিক সময়ে হাসপাতালে নেওয়ার সুযোগ পাইনি।” জয়নগর থানার ওসি অর্ধেন্দুশেখর দে বলেন, “খোঁজ নিয়ে দেখব। রাস্তায় থাকা পুলিশ অফিসারের সাহায্য নেওয়া উচিত ছিল রোগীর পরিবারের।”